Covid-19: Regulasies word effe verslapPres. Cyril Ramaphosa (Foto: PresidencyZA/Twitter) Pres. Cyril Ramaphosa het Maandagaand aangekondig dat die afsonderingsregulasies onder koronavirusvlak 3 effe verslap word. Hy het gesê dit is te danke aan ŉ duidelike afname in gevalle, ŉ afname in hospitaal-opnames en ŉ afname in sterftes. Daar is egter steeds ŉ hoë oordragkoers en daarom bly die land op vlak 3 van die afsonderingsregulasies. Die volgende beperkings bly egter van krag: Entstofprogram Ramaphosa het gesê hy het vandag saam met adjunkpresident David Mabuza, gesondheidsminister Zweli Mkhize, waarnemende minister in die presidensie Khumbudzo Ntshaveni die eerste besending Covid-19-entstof in ontvangs geneem. Een miljoen dosisse van die entstof, wat deur AstraZeneca en die Oxford-universiteit ontwikkel is, het vanmiddag by OR Tambo-lughawe aangekom. Dié besending sal nou by die nasionale beheerlaboratorium getoets word om te bevestig dat die integriteit behoue gebly het tydens die reis. Die entstof sal daarna reg oor die land na duisende gesondheidsorgwerkers versprei word as deel van fase 1 van die regering se entstofprogram. Provinsiale gesondheidsdepartemente het hul verspreidingsplanne ingedien en sowat 200 fasiliteite is geïdentifiseer waarheen dié dosisse versend sal word. Sodra die gesondheidsorgwerkers ingeënt is, sal die regering begin met fase 2 van sy nasionale inentingstrategie waar noodsaaklike werkers, persone ouer as 60, persone met komorbiditeite en diegene wat in plekke soos aftreeoorde woon, toegang sal kry tot die entstof. Tydens fase 3 sal die res van die volwasse bevolking die kans kry om ingeënt te word. Die president het gesê die departement van gesondheid het ŉ elektroniese inentingsdatastelsel ontwikkel om die registrasie en inentingsproses te vergemaklik. “Die stelsel laat jou toe om ŉ afspraak te maak by ŉ sentrum naby aan jou, sodra jy vir die inenting kwalifiseer. Die stelsel sal ook rekord hou van inentings soos wat dit toegepas word.” Die president het gesê die land se onderhandelings met vervaardigers om bykomende dosisse te bekom is in ŉ gevorderde stadium. Suid-Afrika sal ook ŉ getal dosisse deur die Afrika-Unie ontvang, wat met vervaardigers onderhandel het om entstof vir die kontinent te bekom. Deur die Afrika- entstofaanskaffingstaakspan van die AU is een miljard dosisse reeds vir die kontinent verseker. Sewehonderd miljoen van dié dosisse sal van Covax bekom word en 300 miljoen van die taakspan. MTN het ŉ skenking van $25 miljoen gemaak om 7 miljoen dosisse entstof aan te skaf en dit sal binne die volgende paar weke beskikbaar gemaak word aan verskeie Afrika-lande. Die president het gesê dit is belangrik om kennis te neem dat niemand gedwing sal word om ingeënt te word nie. “Niemand sal verhoed word om te reis, om by ŉ skool in te skryf of om aan enige openbare aktiwiteit deel te neem as jy nie ingeënt is nie. Niemand sal teen sy wil ingeënt word nie en die inentings sal ook nie in die geheim plaasvind nie. Enige soortgelyke gerugte is vals en gevaarlik.”